Нарт лъахэм и махуэшхуэ
Дыгъуасэ, жэпуэгъуэм и 18-м, Аруан куейм щагъэлъэпIащ щIыпIэм и жылэ нэхъыщхьэр — Нарткъалэр — илъэси 100 зэрырикъуар. Ди республикэм и къалэ нэхъ зэIузэпэщхэм халъытэм щекIуэкIащ цIыхушхуэ зыхэта, хьэщIэ лъапIэ куэд къызрихьэлIа зэхыхьэшхуэ.
Нарткъалэ и юбилейм хуэгъэпса гуфIэгъуэм хэтыну, цIыхухэм я гукъыдэжыр даIыгъыну жылэ Iумахуэм яхуеблэгъащ КъБР-м и Iэтащхьэ Къанокъуэ Арсен, КъБР-м и Парламентым и УнафэщI Чеченов Ан-уар, КъБР-м и Правительствэм хэтхэр, депутатхэр, Ростов областым и Мартыновскэ районым, Аруан куейм хыхьэ къуажэхэм я лIыкIуэхэр. Ахэр псори хэтащ къалэм и уэрам нэхъыщхьэм къыщызэрагъэпэща пэкIум. ИужькIэ гуфIэгъуэм щыпащащ Нарткъалэ паркым. Абы къыщызэIуахат къалэм щыпсэу лъэпкъхэм я пщIантIэ щхьэхуэхэр. Апхуэдэу хьэщIэхэми къалэдэсхэми щыгъуазэ зыхуащIащ паркыкум къыщызэрагъэпэща гъэлъэгъуэныгъэ хьэлэмэтхэм. Абыхэм къадэкIуэу, къалэм и щIыпIэ зэхуэмыдэхэм къафэхэр, джэгухэр, спорт зэхьэзэхуэ зэмылIэужьыгъуэхэр щекIуэкIащ.
Къалэ администрацэм и унэм и гупэм деж иIэ утым пщыхьэщхьэхуэкIуэу щызэхаублащ гуфIэгъуэ концертышхуэ. Абы хэтащ КъБР-м и артист цIэрыIуэхэр, щIыпIэм и творческэ гупхэр.
Нарткъалэ и илъэсищэ юбилейр зэрекIуэкIам теухуа тхыгъэ убгъуа ди газетым и къыдэкIыгъуэхэм ящыщ зым тетынущ.
ЖЫЛАСЭ Маритэ.
